Nuwe kykNET-drama begin Oktober | Netwerk24
Nuwe kykNET-drama begin Oktober
Ná dertien jaar van onopgeloste raaisels verskyn 'n ou reeksmoordenaar weer in 'n klein spookdorpie tussen die hange van die Oos-Kaap. In dié dorp, Digtersdal, moet 'n speurder en 'n joernalis al die ou wonde oopkrap om die reeksmoordenaar op te spoor.
Terselfdertyd is daar ook drie dorpskinders wat hom wil vastrek en familie-intriges ontwikkel soos almal die spoke van die verlede wil besweer. Daarby vernietig dit Werner Malan (Deon Coetzee) se planne om die dorp in 'n vakansieparadys te ontwikkel.
Amalia Uys Foto: Gallo Images
Die nuwe kykNET-drama, Spoorloos, spog met 'n sterbelaaide rolverdeling. Dit sal Dinsdagaande van Oktober af op die kassie wees.
Die reeks se draaiboek, gegrond op die boek Daddy Long Legs deur die Suid-Afrikaanse skrywer Vernon Baumann, is geskryf deur Ilse van Hemert en sy was ook mede-regisseur met André Odendaal.
Die rolverdeling word deur 'n paar veteraanakteurs en nuwe gesigte voltooi in die reeks wat in Cradock in die Karoo verfilm is. Die dorp en al sy inwoners dien as agtergrond vir die nuwe reeks.
Coetzee is sakeman en politikus en sy vrou Angelique word vertolk deur Catriona Andrew.
Francois Jacobs is hul seun, Junior, en hy is getroud met Lara (Amalia Uys). Lara het 'n 12-jarige seun, Jan-Gustav, wat vertolk word deur Neil Slabbert.
Verder bestaan die rolverdeling uit Ludwig Binge, Wilmien Rossouw, Zane Meas, Charl Fleurs, Eric Bouwer, Kim Lategan, Hannes van Wyk, Morné Visser, Lizz Meiring en Elsabe Daneel.